Tove Videbæk (KRF), 2000-04-05:
Beslutningsforslaget har til formål at sikre en hensigtsmæssig regional dækning i udbudsplaceringen af de korte videregående uddannelser, så alle egne af landet tilgodeses.
Kristeligt Folkeparti vil gerne være med til at sikre, at der, uanset hvor i Danmark man bor, skal være en mulighed for at få sit ønske opfyldt om en kort videregående uddannelse.
Som forslaget er fremlagt af undervisningsministeren, er der imidlertid mange hvide pletter på vores ellers så mangfoldige uddannelsekort.
Og konsekvenserne er uforenelige med regeringens ønske om, at flere unge skal optages på de korte videregående uddannelser. Der skal sikres en rimelig og fair regional fordeling af uddannelsesmulighederne.
Uddannelsesinstitutioner i yderkantsområder har stor betydning for den erhvervsmæssige struktur i de enkelte regioner og i den forbindelse også kulturelt og socialt, hvis vi tænker lidt længere frem.
Det er uhensigtsmæssigt, hvis studerende skal bruge mange timer daglig på transport til en KVU.
Vi skal tænke også på den enlige mors mulighed for at opgradere sine uddannelsesmæssige kvalifikationer.
Det vil der blive sat en kæp i hjulet for, hvis uddannelsesstedet ligger flere timers kørsel fra hjemmet, og hvis det er i yderområderne, ja, så kan det med at nå frem med kollektiv trafik godt dreje sig om en heldagsudflugt.
I den forbindelse mener jeg, at undervisningsministerens forslag til regional fordeling af uddannelsesinstitutioner er i skærende kontrast til indenrigsministerens regionalpolitiske redegørelse, som netop lægger op til at motivere folk til at flytte til tyndt befolkede områder.
For folk flytter jo altså ikke til et område, hvis det ikke har noget at byde på kulturelt, uddannelses- eller erhvervsmæssigt.
Vi kommer til at opleve en yderlig barskere skævvridning af Danmark, hvis ikke yderregionerne sikres.
I et notat fra De Samarbejdende Skoler i Sydvestjylland vurderer man, at Ringkøbing Amt, Ribe Amt, dele af Vejle Amt samt Sønderjyllands Amt vil miste uddannelser på den forelagte fordeling, og adskillige byer i Sønderjylland fratages helt sine KVU-uddannelser. Kolding fjernes på det nærmeste fra landkortet, og Esbjerg, landets femtestørste by og landsdelscenter, beskæres betydeligt.
Det betyder, at Bornholms Erhvervsskole må lukke, og at det for unge på Bornholm ikke længere er muligt at uddanne sig inden for turistområdet, som jo ellers står meget stærkt på Bornholm. 400 studerende har siden 1989 været igennem uddannelsen på Bornholm, og ekspertisen fra Bornholm på dette område har Undervisningsministeriet brugt til udvikling af den nye KVU-uddannelse på turistområdet.
Det virker utrolig ulogisk og må være totalt frustrerende for de eksperter, som har udviklet turistuddannelsen over disse 10 år.
Erfaringer generelt viser jo, at gennemførelsesprocenten for studerende er højere på de mindre uddannelsessteder, så størst er ikke nødvendigvis bedst.
Derfor er det meget afgørende, at der støttes op med gode og realistiske muligheder og rammer for udvikling.
Hvis ikke der tages hensyn til eksempelvis Vestjylland og Bornholm, vil det blive endnu vanskeligere at skabe et attraktivt uddannelsesmiljø for unge i deres lokalområde og efterfølgende i det lokale erhvervsliv.
Centralisering af uddannelserne i de store byer kan ramme bredt og hårdt.
Erhvervslivet og befolkningen i de tyndt befolkede områder kan blive ofre i dette centraliseringstogt.
Kristeligt Folkeparti ser det som en vigtig opgave, at der arbejdes på et kvalitetsløft for yderområderne i Danmark, frem for at der bliver gravet en kvalitetskløft imellem yder- og inderområder i landet.